<classify> MSONGO wa mawazo umetajwa kuwa moja ya chanzo cha mifarakano na ugomvi katika familia na kuvunjika ndoa nyingi, pamoja na kuathiri ufanisi sehemu za kazi. Hayo yalisemwa na Mkurungenzi Mtendaji wa shirika la Endless Success Foundation Esufo, Amina Feruzi, wakati wa warsha ya kukabiliana na msongo wa mawazo sehemu za kazi, kwenye ndoa na familia iliyohusisha wabunge, wanandoa na wafanyakazi wa ofisi mbalimbali, jijini Dodoma juzi. Alisema msongo wa mawazo umekuwa chanzo cha migogoro mingi na mafarakano katika familia pamoja na kuvunjika kwa ndoa nyingi. Hii ni changamoto kubwa sana na ndio maana shirika letu tumeona tutoe mafunzo kwa watumishi wa umma na wanandoa ili kuwajengea uwezo wa kuyabaini haya, alisema. Feruzi alisema msongo wa mawazo unaweza kuanzia ofisini au nyumbani na unasababisha mhusika kushindwa kufanyakazi au kutekeleza majukumu yake ipasavyo.Unaweza kumkuta mtu nyumbani au ofisini anakuwa na hasira kila anayemgusa ni tatizo, kumbe ana msongo wa mawazo na asiposaidiwa anaweza kuharibu kazi au familia.Msongo wa mawazo umekuwa chanzo cha kuvunjika kwa ndoa nyingi na kusababisha familia za wahusika hasa watoto kupoteza mwelekeo wa maisha, alisema. Alisema warsha hiyo ina lengo la kuyajengea uwezo makundi hayo ili yaweze kukabiliana na msongo wa mawazo. Alisema shirika hilo linafanyakazi nchi nzima na linatoa ushauri wa kuondoa msongo wa mawazo kwa makundi mbalimbali na mtu mmoja moja  <topic>: KITAIFA 